Gender

Gender is die reeks karaktereienskappe wat betrekking het op manlikheid en vroulikheid en wat tussen hulle onderskei. Na gelang van die konteks kan dié eienskappe biologiese geslag, geslagsgebaseerde sosiale strukture (soos genderrolle) of genderidentiteit insluit.

Beskrywing
Die meeste kulture erken twee genders: seuns/mans en meisies/vroue. Mense buite dié groepe word gewoonlik transgender genoem. Sommige gemeenskappe het spesifieke genders benewens "man" en "vrou", soos die Hijra van Suid-Asië; daar word dikwels daarna verwys as die "derde" of selfs "vierde" gender.

Die Nieu-Seeland-Amerikaanse seksuoloog John Money het in 1955 die onderskeid begin tref tussen "gender" en "geslag". Voorheen is die woord gender in Engels gebruik vir taalkundige geslag. Money se betekenis van die woord het egter eers in die 1970's algemeen geraak, toe feministiese teorie die begrip aanvaar het om ’n onderskeid te maak tussen biologiese geslag en die sosiale konstruk gender. Vandag word die onderskeid in sommige kontekste gebruik, veral in die sosiale wetenskappe en dokumente van die Wêreldgesondheidsorganisasie (WGO).

In ander kontekste, insluitende gebiede van die sosiale wetenskappe, sluit "gender ook "geslag" in of vervang dit. In dierkunde word die woord dikwels gebruik om na ’n niemenslike dier se geslag te verwys. Dié verandering in betekenis kan teruggevoer word na die 1980's. In 1993 het die Amerikaanse Food and Drug Administration (FDA) gender in plaas van geslag begin gebruik. In 2011 het die FDA sy posisie verander en van "geslag" begin praat as die biologiese klassifikasie en "gender" as ’n mens se eie voorstelling as man of vrou.

Genderidentiteit
Om mense sosiaal as mans en vroue te klassifiseer, laat hulle voel hulle moet aan die een punt van ’n lineêre spektrum wees en hulleself as óf man óf vrou identifiseer, eerder as om toegelaat te word om ’n plek tussenin te kies. 

Genderidentiteit verwys na ’n persoonlike identifikasie met ’n spesifieke gender en genderrol in ’n gemeenskap, sonder die bepaalde waardes wat aan "geslag" gekoppel word.

Sien ook 
 Postgenderisme

Verwysings

Skakels

Seksualiteit
Mense